**(.), s. r. o.**

# so sídlom (.)

# **Prepravný poriadok**

# **pravidelnej AUTOBUSOVEJ DOPRAVY**

**(.), s. r. o.  so sídlom v ..............**, podľa § 4 zákona č. 56/2012 Z. z. o cestnej doprave v znení neskorších predpisov

vydáva

**PREPRAVNÝ PORIADOK PRAVIDELNEJ AUTOBUSOVEJ DOPRAVY**

**Oddiel I**

**Základné ustanovenia**

**Článok 1**

**Úvodné ustanovenia**

1. Tento prepravný poriadok je vyhotovený v súlade a na vykonanie príslušných ustanovení Zákona č. 56/2012 o cestnej doprave (ďalej len **„zákon č. 56/2012“**) a v súlade s Nariadením EP a Rady EÚ č. 181/2011 zo 16. februára 2011 o právach cestujúcich v autobusovej a autokarovej doprave (ďalej len **„nariadenie č. 181/2011“**).
2. Tento prepravný poriadok nadobúda účinnosť dňom jeho zverejnenia na webovom sídle Dopravcu.
3. Tento prepravný poriadok spolu s tarifou a cestovnými poriadkami je návrhom Dopravcu na uzavretie prepravnej zmluvy medzi Dopravcom a cestujúcim. Prepravný poriadok upravuje podmienky prepravy osôb, príručnej batožiny, cestovnej batožiny a živých spoločenských zvierat prepravovaných spolu s cestujúcim.
4. Podľa tohto prepravného poriadku Dopravca vykonáva pravidelnú osobnú autobusovú dopravu.
5. Podľa tohto prepravného poriadku vykonáva Dopravca osobnú dopravu v rozsahu :

a) medzinárodná pravidelná osobná autobusová doprava,

b) pravidelná osobná autobusová doprava.

**Článok 2**

**Výklad pojmov**

1. **„Dopravca“** je prevádzkovateľ pravidelnej osobnej autobusovej dopravy v rozsahu podľa tohto prepravného poriadku, ktorý má platnú dopravnú licenciu na prevádzkovanie pravidelnej osobnej autobusovej dopravy, vydanú v súlade s príslušnými predpismi Slovenskej republiky.

Dopravcom je (.) so sídlom (.), IČO (.).

1. **„cestujúci“** je fyzická osoba, ktorá využíva služby pravidelnej osobnej autobusovej dopravy, poskytované Dopravcom a na tento účel je s Dopravcom povinná uzatvoriť prepravnú zmluvu.
2. **„pravidelná doprava"** je doprava, ktorou sa zabezpečuje preprava cestujúcich autobusom v presne určených intervaloch po presne určených trasách, pričom cestujúci nastupujú a vystupujú na vopred určených zastávkach.
3. **„prepravou“** podľa tohto prepravného poriadku je premiestnenie osôb, ich batožiny a autobusových zásielok.
4. **„prepravná povinnosť dopravcu“** je povinnosť vykonať prepravu, ak sú splnené podmienky podľa tohto prepravného poriadku a umožňujú to prepravné podmienky, najmä technický stav, obsaditeľnosť alebo vyťažiteľnosť vozidla a spôsobilosť vodiča, a nebránia tomu príčiny, ktoré nemožno odvrátiť.
5. **„prepravná zmluva“** je zmluva o preprave osôb, ktorú na účely vykonania prepravy osoby uzatvárajú Dopravca a cestujúci. Prepravná zmluva je uzatvorená akceptáciou tohto prepraveného poriadku cestujúcim, za ktorú sa považuje úhrada za prepravu. Pod úhradou za prepravu sa myslí aj úhrada cestovného alebo aj zakúpenie cestovného lístka.
6. **„cestovný lístok“** je doklad potvrdzujúci zaplatenie cestovného za prepravu a uzatvorenie prepravnej zmluvy. Cestovný lístok môže Dopravca vydať ako listinný doklad alebo ako elektronický doklad.
7. **„cestovný poriadok“** je dokument, upravujúci časy odchodov a príchodov jednotlivých spojov autobusových liniek zo zastávky.
8. **„zdravotne postihnutá osoba"** alebo **„osoba so zníženou pohyblivosťou"** je akákoľvek osoba, ktorej pohyblivosť pri využívaní dopravy je znížená v dôsledku akéhokoľvek telesného postihnutia (zmyslového alebo pohybového, trvalého alebo dočasného), duševného postihnutia alebo poruchy, alebo akejkoľvek inej príčiny zdravotného postihnutia, alebo v dôsledku veku a ktorej stav si vyžaduje primeranú pozornosť a prispôsobenie služieb, ktoré sú k dispozícii všetkým cestujúcim, jej osobitným potrebám.
9. **„tarifa“** upravuje sadzby základného cestovného, príplatkov a zliav z neho a ďalších úhrad spojených s prepravou cestujúcich, ich batožiny a domácich zvierat a s prepravou autobusových zásielok, ako aj podmienky, za ktorých sa sadzby uplatňujú. Tento prepravný poriadok, cestovný poriadok Dopravcu, a ak sa tarifa vzťahuje na príslušnú dopravu aj tarifa Dopravcu, sú obsahom návrhu na zmluvu o preprave osôb.

**Článok 3**

**Druh dopravy**

1. Dopravca prevádzkuje v súlade s týmto prepravným poriadkom pravidelnú osobnú autobusovú dopravu.
2. Dopravca poskytuje v rámci pravidelnej osobnej autobusovej dopravy osôb zároveň prepravu príručnej batožiny, cestovnej batožiny a živých spoločenských zvierat prepravovaných spolu s cestujúcim, ktorých prepravu Dopravca v tomto prepravnom poriadku výslovne nezakazuje.
3. Podľa tohto prepravného poriadku vykonáva dopravca pravidelnú osobnú dopravu aj v rozsahu medzinárodnej pravidelnej osobnej autobusovej dopravy.

**Článok 4**

**Rozsah poskytovaných dopravných služieb**

1. Dopravca poskytuje cestujúcim pravidelnú osobnú autobusovú prepravu osôb podľa príslušných cestovných poriadkov z miesta nástupu do miesta výstupu.
2. Dopravca poskytuje v rámci pravidelnej osobnej autobusovej dopravy osôb zároveň prepravu príručnej batožiny, cestovnej batožiny a živých spoločenských zvierat prepravovaných spolu s cestujúcim, ktorých prepravu Dopravca v tomto prepravnom poriadku výslovne nezakazuje.
3. Dopravca poskytuje cestujúcim aj ďalšie služby spojené s prepravou osôb uvedené v tomto prepravnom poriadku, najmä služby súvisiace s:
   1. právami cestujúcich,
   2. nárokmi cestujúcich z prípadne spôsobenej škody,
   3. právami z neuskutočnenej alebo nedokončenej prepravy,
   4. osobitnými právami vybranej skupiny cestujúcich
   5. uplatňovaním práv cestujúcich u Dopravcu.

**Oddiel II**

**Zmluva o preprave osôb**

**Základné práva a povinnosti Dopravcu a cestujúcich**

**Článok 5**

**Zmluva o preprave osôb**

1. Zmluva o preprave osôb je uzavretá zaplatením cestovného podľa príslušnej tarify cestujúcim. Potvrdením o uzavretí zmluvy o preprave osôb a dokladom o zaplatení cestovného je cestovný lístok, prípadne iný doklad uznaný Dopravcom.
2. Zmluvou o preprave osôb vzniká cestujúcemu právo, aby ho Dopravca prepravil do miesta určenia riadne a včas v súlade s týmto prepravným poriadkom.
3. Dopravca je oprávnený v prípade, že povolená kapacita autobusu nedovoľuje prepravu všetkých cestujúcich v čase odchodu autobusu, prednostne prijať na prepravu cestujúceho, pre ktorého je podľa prepravného poriadku vyhradené miesto v autobuse, teda zdravotne postihnutú osobu, osobu so zníženou pohyblivosťou a ďalej osoby staršie, tehotné ženy a rodičov s malými deťmi.
4. Na povinne miestenkových spojoch má Dopravca prepravnú povinnosť voči cestujúcim s miestenkami kúpenými pred nastúpením do autobusu. Cestujúceho bez miestenky možno vo východiskovej zastávke prijať na prepravu, ak autobus nie je plne obsadený cestujúcimi s miestenkami a cestujúci zaplatí cestovné i miestenku vodičovi alebo inému oprávnenému členovi osádky autobusu, najskôr však päť minút pred odchodom autobusu.

**Článok 6**

**Základné povinnosti Dopravcu**

1. Dopravca prevádzkuje prepravu osôb v súlade s udelenými povoleniami, dopravnými licenciami, licenciami ES a uzavretými zmluvami o výkonoch vo verejnom záujme a v súlade so zákonom č. 56/2012 a nariadením. č. 181/2011.
2. Dopravca je povinný:
3. prevádzkovať cestnú dopravu podľa prepravného poriadku,
4. označiť každý prevádzkovaný autobus svojím obchodným menom,
5. zabezpečiť technickú základňu vybavenú na prevádzku, údržbu, technickú kontrolu, parkovanie a garážovanie autobusov a na starostlivosť o osádky autobusov, o cestujúcich a o náklad v rozsahu poskytovaných dopravných služieb,
6. zabezpečiť, aby v každom prevádzkovanom autobuse bol doklad o udelenom povolení alebo o licencii Spoločenstva podľa zákona č. 56/2012,
7. zabezpečiť, aby prevádzkované autobusy parkovali a garážovali v priestoroch technickej základne alebo v priestoroch určených obcou na tento účel,
8. zamestnávať ako vedúceho dopravy len osobu, ktorá má osvedčenie o odbornej spôsobilosti,
9. byť poistený pre prípad zodpovednosti za škodu spôsobenú prevádzkovaním cestnej dopravy a činnosťou osádok autobusov cestujúcim, odosielateľom a príjemcom vecí a tretím osobám.
10. Dopravca je povinný vykonávať pravidelnú osobnú autobusovú dopravu v súlade s dopravnou licenciou po celý čas jej platnosti.
11. Dopravca je povinný zverejniť tarifu na svojom webovom sídle a zabezpečiť, aby sa aspoň základné údaje sprístupnili verejnosti v cestovnom poriadku.
12. Dopravca je povinný zverejniť cestovný poriadok a jeho zmenu v dostatočnom predstihu najneskôr 10 dní pred začiatkom jeho platnosti na svojom webovom sídle, prípadne aj iným vhodným spôsobom.
13. Dopravca je povinný vydať cestujúcemu cestovný lístok, resp. iný doklad o zaplatení, ktorý ho oprávňuje využívať pravidelnú osobnú dopravu.
14. Dopravca je ďalej povinný:
15. prevádzkovať dopravu prostredníctvom osôb, ktoré sú odborne a zdravotne spôsobilé a majú platné oprávnenie na vedenie daného typu autobusu,
16. používať autobusy v predpísanom technickom stave,
17. každý autobus určený na prepravu cestujúcich riadne a zreteľne označiť obchodným menom Dopravcu, názvom výstupnej (a v prípade potreby aj nástupnej) stanice (zastávky)
18. zreteľne označiť oprávnené osoby, ktoré majú právo dávať cestujúcim pokyny na zachovanie bezpečnosti a plynulosti dopravy (vodič autobusu, dispečer, revízor),
19. zariadenie Dopravcu vo vozidle (napr. rozhlasové zariadenie) používať takým spôsobom, aby nebolo na ťarchu cestujúcim,
20. zabezpečiť počas jazdy vetranie vozidla,
21. zreteľne označiť sedadlá, na ktorých je zakázaná preprava určitého okruhu osôb
22. starať sa v čo najvyššej možnej miere o bezpečnosť, pohodlie a nerušenú prepravu cestujúcich, príručnej batožiny, cestovnej batožiny a živých spoločenských zvierat v súlade s týmto prepravným poriadkom,
23. v prípade dopravnej nehody sa bezodkladne postarať o bezpečnosť cestujúcich, a zabezpečiť im čo najvyššie pohodlie v súlade s týmto prepravným poriadkom,
24. vytvoriť podmienky pre plynulú a komfortnú prepravu zdravotne postihnutým osobám a osobám so zníženou pohyblivosťou v súlade s týmto prepravným poriadkom,
25. zabezpečiť prístupnosť prepravného poriadku, tarify, cestovných poriadkov, výňatku z tohto prepravného poriadku, týkajúceho sa práv cestujúcich, ako aj ďalších informácií potrebných pre cestujúcich v sídle Dopravcu, na webovom sídle Dopravcu a na obchodných miestach Dopravcu,
26. označiť trvalo zriadenú zastávku značkou, názvom zastávky, ktorej autobusy v zastávke zastavujú a zastávkovým cestovným poriadkom (s výnimkou výstupnej konečnej zastávky),
27. v súlade s týmto prepravným poriadkom umožniť cestujúcim uplatňovať svoje práva vyplývajúce z meškania spoja, prerušenia cesty alebo nedokončenia cesty.

**Článok 7**

**Práva Dopravcu**

1. Dopravca je oprávnený požadovať od cestujúcich úhradu cestovného za vykonanie prepravy vo výške v súlade s príslušnou tarifou a vo forme podľa tohto prepravného poriadku.
2. Dopravca je oprávnený prostredníctvom vodiča alebo iného člena osádky autobusu, revízora alebo zamestnanca povereného organizáciou prepravy (ďalej len „**dispečer"**) dávať pokyny a príkazy cestujúcim na účel zaistenia ich bezpečnosti alebo bezpečnosti a plynulosti cestnej premávky, ktorí sú povinní ich uposlúchnuť.
3. Dopravca je oprávnený prostredníctvom vodiča autobusu alebo inej oprávnenej osoby Dopravcu odmietnuť prepravu cestujúceho a vylúčiť cestujúceho z prepravy, ak:
4. cestujúci odmietne uhradiť požadované cestovné alebo sa pri kontrole cestovných lístkov nepreukáže platným cestovným lístkom alebo platným zľavovým preukazom,
5. správanie cestujúceho vzbudzuje obavu o bezpečnosť, život alebo zdravie vodiča alebo ostatných cestujúcich,
6. cestujúci znečisťuje alebo poškodzuje autobus Dopravcu,
7. cestujúci má v úmysle prepraviť batožinu alebo živé spoločenské zviera, ktorej preprava je podľa tohto prepravného poriadku vylúčená,
8. cestujúci v autobuse fajčí alebo konzumuje alkoholické nápoje alebo existuje podozrenie, že cestujúci je pod vplyvom alkoholu alebo návykových alebo psychotropných látok,
9. cestujúci v autobus požíva akékoľvek jedlo alebo nápoje,
10. cestujúci svojim hlasovým prejavom, pískaním, reprodukovaním hudby alebo iných zvukov alebo inými prejavmi pôsobí rušivo na vodiča alebo ostatných cestujúcich,
11. cestujúci akýmkoľvek iným spôsobom ohrozuje plynulosť alebo bezpečnosť dopravy, najmä vstupovaním do priestoru vodiča, nastupovaním alebo vystupovaním z autobusu mimo určenej zastávky alebo iným nevhodným konaním,
12. cestujúci napriek upozorneniu vodiča alebo inej oprávnenej osoby nerešpektuje akékoľvek ustanovenie tohto prepraveného poriadku.
13. V prípadoch podľa bodu (3) tohto článku je Dopravca oprávnený prerušiť vykonávanú prepravu až do okamihu opustenia autobusu cestujúcim, ktorého konanie oprávňuje Dopravcu odmietnuť prepravu cestujúceho. Cestujúci, ktorý bol v súlade s bodom (3) tohto článku vylúčený z prepravy, nemá nárok na náhradu cestovného za nevykonanú časť prepravy ani na vrátenie zaplateného cestovného.
14. Pri vylúčení osoby z prepravy treba mať na zreteli ohrozenie jej zdravia alebo bezpečnosti. Vylúčiť z prepravy osobu mladšiu ako 15 rokov mimo obvodu obce je neprípustné.
15. Cestujúci, ktorý bol z prepravy vylúčený neprávom, má právo na vrátenie cestovného.
16. Dopravca je oprávnený prostredníctvom poverených osôb, ktoré svoje poverenie preukazujú preukazom alebo odznakom s označením Dopravcu – revízorov, kedykoľvek počas výkonu prepravy skontrolovať úhradu cestovného cestujúcim. V prípade, že cestujúci neuhradil cestovné zakúpením cestovného lístka v súlade s týmto prepravným poriadkom, resp. sa nepreukázal platným cestovným lístkom alebo platným dokladom kontrole cestovných lístkov, má Dopravca právo požadovať od Cestujúceho uhradenie cestovného podľa príslušnej tarify.

**Článok 8**

**Základné práva a povinnosti cestujúceho**

1. Cestujúci, ktorý splní podmienky stanovené prepravným poriadkom a tarifou, má právo, aby ho Dopravca bezpečne, riadne a včas podľa cestovného poriadku prepravil do cieľovej zastávky. Osoba mladšia ako 6 rokov nie je oprávnená cestovať bez sprievodu osoby staršej ako 10 rokov.
2. Cestujúci má právo na bezpečnú, pokojnú a pohodlnú prepravu autobusom, na ktorý má zakúpený cestovný lístok, miestenku, a to do zastávky, po ktorú zaplatil cestovné.
3. Cestujúci má právo na prepravu príručnej batožiny, a ak to umožňujú prepravné podmienky, aj cestovnej batožiny a živých spoločenských zvierat prepravovaných spolu s cestujúcim podľa tohto prepravného poriadku.
4. Ak sa preprava uskutočnila oneskorene alebo ak Dopravca nedodržal svoje záväzky zo zmluvy o preprave osôb, cestujúci má právo na zľavu z cestovného.
5. Ak cestujúcemu vznikne počas prepravy škoda na zdraví alebo škoda na príručnej batožine alebo na veciach, ktoré mal pri sebe, a ak je táto škoda vyvolaná osobitnou povahou prevádzky dopravného prostriedku, zodpovedá za ňu Dopravca podľa ustanovení Občianskeho zákonníka o zodpovednosti za škodu spôsobenú prevádzkou dopravných prostriedkov (§ 427 až § 431).
6. Cestujúci má právo na informácie o podmienkach prepravy, ktoré mu je povinný poskytnúť vodič autobusu alebo iný oprávnený zamestnanec Dopravcu.
7. Cestujúci je povinný:
8. mať platný cestovný lístok pri nastupovaní do autobusu,
9. kúpiť si cestovný lístok bezprostredne po nastúpení do autobusu, ak cestovný lístok vydáva vodič alebo iný člen osádky autobusu,
10. označiť si cestovný lístok v označovacom zariadení autobusu bezprostredne po nastúpení do autobusu, ak ide o cestovný lístok, ktorého platnosť sa začína až jeho označením,
11. mať cestovný lístok pri sebe po celý čas prepravy a bezprostredne pri vystupovaní z autobusu a na výzvu sa ním preukázať osádke autobusu, revízorovi alebo osobe poverenej výkonom odborného dozoru.
12. Cestujúci je povinný dodržiavať ustanovenia tohto prepravného poriadku, tarify a pokyny oprávnených zamestnancov Dopravcu. Cestujúci je povinný riadiť sa pokynmi Dopravcu, zverejnenými vo forme nápisov alebo piktogramov v a na autobuse (pokyny k nástupu a výstupu, držaniu sa a pod.).
13. Cestujúci je povinný správať sa tak, aby svojim konaním neohrozoval bezpečnosť ani plynulosť prepravy a bezpečnosť, život a zdravie vodiča a ostatných cestujúcich, nepoškodzoval autobus a priestor autobusovej stanice, zastávky či prístrešku pri čakaní na autobus. Cestujúci je povinný udržiavať čistotu a poriadok v autobuse aj v priestore autobusovej stanice, zastávky či prístrešku. Cestujúci je oprávnený nastupovať a vystupovať len tými dverami, ktoré sú určené na nastupovanie alebo vystupovanie. Vo dverách autobusu, ktoré možno použiť na nastupovanie i vystupovanie, vystupujúci cestujúci majú prednosť.
14. V autobuse platí prísny zákaz fajčiť.
15. Cestujúci je povinný držať sa počas jazdy držadiel alebo inej časti interiéru autobusu k tomu slúžiaceho, pokiaľ nemá v autobuse miesto na sedenie, a to takým spôsobom, aby počas jazdy v prípade náhlej zmeny rýchlosti alebo smeru jazdy autobusu bolo v maximálnej možnej miere zabránené úrazu, a to aj v prípade ak používa mobilné alebo iné zariadenie pripojené na poskytované Wifi. Za zranenia vzniknuté nedodržaním tohto prepravného poriadku, Dopravca nezodpovedá. Ak je autobus vybavený sedadlami s bezpečnostnými pásmi, cestujúci je povinný použiť ich v súlade s platnými predpismi.
16. V prípade spôsobenia škody Dopravcovi, je cestujúci povinný preukázať sa na výzvu oprávneného pracovníka Dopravcu preukazom totožnosti a umožniť Dopravcovi zaznamenať si jeho osobné údaje pre účely uplatňovania náhrady škody zo strany Dopravcu.
17. Počas prepravy v autobuse Dopravcu je zakázané:
18. rušiť vodiča a komunikovať s ním pri výkone dopravy,
19. zdržiavať sa na mieste, kde bráni vodičovi vo výhľade z autobusu,
20. vstupovať do priestoru autobusu vyhradeného pre vodiča,
21. fajčiť v autobuse, konzumovať v autobuse akékoľvek potraviny a nápoje,
22. prepravovať v autobuse veci v rozpore s týmto prepravným poriadkom,
23. pískať, spievať, hlučno sa správať alebo hrať na hudobnom nástroji vo vozidle (tiež púšťať reprodukovanú hudbu a reč),
24. otvárať dvere vozidla a vyhadzovať z vozidla odpadky a iné predmety,
25. nastupovať a vystupovať mimo vyznačené zastávky.

**Článok 9**

**Osobitné práva a povinnosti vybranej skupiny cestujúcich**

1. Cestujúci so zdravotným postihnutím a cestujúci so zníženou pohyblivosťou majú právo na vyhradené miesto v autobuse Dopravcu. Dopravca je povinný v každom vozidle vyhradiť a zreteľne označiť dve miesta na sedenie, vrátane miesta pre vodiaceho psa. Ak pre tieto osoby je treba ďalšie miesto na sedenie, je vodič oprávnený požiadať cestujúceho ktorému osobitné práva neprislúchajú, aby uvoľnil aj iné miesto na sedenie.
2. Zdravotne postihnuté osoby, ktoré na pomoc používajú vodiaceho psa, majú právo na prepravu spolu s vodiacim psom, označeným pre tento účel postrojom bielej farby s červeným krížom alebo bezpečnostnými oranžovými pruhmi. Vodiaci pes sa prepravuje bezodplatne. Nevidiaceho cestujúceho môže sprevádzať aj dieťa po dovŕšení 10. rokov.
3. Cestujúcemu, ktorý pred nastúpením do autobusu oznámi vodičovi, že má obmedzenú schopnosť pohybu, umožní vodič bezpečné nastúpenie a vystúpenie.
4. Ak nie je ďalej uvedené inak, Dopravca nie je oprávnený odmietnuť, vydať alebo inak poskytnúť cestovný lístok, alebo nastúpiť osobe z dôvodu akéhokoľvek zdravotného postihnutia alebo zníženej pohyblivosti a nie je oprávnený požadovať za cestovné lístky zdravotne postihnutých osôb a osôb so zníženou pohyblivosťou dodatočné príplatky.
5. Dopravca môže odmietnuť vydať alebo inak poskytnúť cestovný lístok, alebo nastúpiť osobe z dôvodu zdravotného postihnutia alebo zníženej pohyblivosti:
6. aby splnil príslušné bezpečnostné požiadavky ustanovené medzinárodným právom, právom Únie alebo vnútroštátnym právom alebo aby splnili zdravotné a bezpečnostné požiadavky ustanovené príslušnými orgánmi;
7. ak konštrukcia autobusu alebo infraštruktúra vrátane vybavenia autobusových zastávok a staníc fyzicky znemožňujú nástup, výstup alebo prepravu zdravotne postihnutej osoby alebo osoby so zníženou pohyblivosťou bezpečným alebo z hľadiska prevádzky uskutočniteľným spôsobom.
8. Ak Dopravca odmietne vydať alebo inak poskytnúť cestovný lístok, alebo nastúpiť osobe z dôvodu zdravotného postihnutia alebo zníženej pohyblivosti na základe dôvodov uvedených v bode (5) tohto článku, táto osoba môže požiadať, aby ju sprevádzala iná osoba, ktorú si sama zvolí a ktorá je schopná poskytnúť pomoc, ktorú zdravotne postihnutá osoba alebo osoba so zníženou pohyblivosťou vyžaduje, aby sa prestali uplatňovať dôvody uvedené v bode (5) tohto článku. Takáto sprevádzajúca osoba sa prepravuje bezplatne a podľa možností sa usadí vedľa zdravotne postihnutej osoby alebo osoby so zníženou pohyblivosťou.
9. Držiteľa preukazu ŤZP-S môže sprevádzať len dospelá osoba po dovŕšení 18. rokov.
10. Tehotné ženy, osoby s malým dieťaťom na rukách a staré osoby majú právo na miesto na sedenie. Pri nástupe týchto osôb, cestujúci v ich blízkosti, je povinný uvoľniť svoje miesto.
11. Preprava detí do šiestich rokov bez sprevádzania cestujúcim starším ako 10 rokov nie je dovolená. Ak sú miesta na sedenie vo vozidle plne obsadené, cestujúci s bezplatne prepravovaným dieťaťom môže zaujať len jedno miesto.
12. Cestujúci môže vziať so sebou do vozidla ako príručnú batožinu detský kočík alebo invalidný vozík, pokiaľ to vybavenie a obsadenie vozidla dovoľuje. Invalidný vozík musí byť vybavený účinnou brzdou, znemožňujúcou jeho samovoľný pohyb. Pri nástupe do vozidla má cestujúci s detským kočíkom s dieťaťom prednosť pred cestujúcim s detským kočíkom bez dieťaťa.
13. Cestujúci s detským kočíkom alebo invalidným vozíkom môže nastúpiť do vozidla alebo vystúpiť z vozidla len s vedomím vodiča, tými dverami vozidla, ktoré sú pre tento nástup a výstup určené (označené piktogramom). Cestujúci je povinný detský kočík alebo invalidný vozík umiestniť na miesto určené na jeho prepravu označené piktogramom. Vo vozidle sa smie súčasne prepravovať len jeden detský kočík alebo invalidný vozík. Vodič môže výnimočne povoliť prepravu ďalších detských kočíkov, pokiaľ to prepravné podmienky dovoľujú. Cestujúci na invalidnom vozíku je povinný vozík zabrzdiť a zabezpečiť ho proti samovoľnému pohybu počas celej prepravy.
14. Ak to obsadenie vozidla umožňuje, cestujúci nachádzajúci sa na mieste určenom na prepravu detského kočíka alebo invalidného vozíka, je povinný pri nástupe cestujúceho s detským kočíkom alebo s invalidným vozíkom toto miesto uvoľniť.

**Článok 10**

**Osobitné ustanovenia pre medzinárodnú dopravu**

1. Pre medzinárodnú dopravu platia ustanovenia predchádzajúcich článkov primerane, ak v tomto článku nie je ustanovené inak.
2. Cestovný lístok si cestujúci môže kúpiť najskôr 2 mesiace pred dňom začatia prepravy. Cestovný lístok je neprenosný. Podmienky stornovania cestovného lístka zistí cestujúci v predajnom mieste.
3. Cestujúci musí mať platný občiansky preukaz a pri cestách do štátov, kde sa to vyžaduje aj cestovný pas.
4. Pokyny týkajúce sa prezentácie cestujúcich a vybavovania batožín obdrží cestujúci cestovným lístkom.
5. Príručná batožina sa prepravuje zdarma.
6. Je dovolené prepravovať najviac 2 kusy cestovnej batožiny. Tretia a ďalšia batožina sa prevezme na prepravu iba v prípade voľného miesta v batožinovom priestore.
7. Jedna batožina nesmie presahovať hmotnosť 25 kg.
8. Každý kus batožiny cestujúceho musí byt označený menom a adresou.
9. Z prepravy sú vylúčene veci, ktorých preprava do zahraničia podlieha osobitným predpisom.

**Oddiel III**

**Predaj cestovných lístkov, cestovného, preprava batožiny a reklamácie**

**Článok 11**

**Predaj cestovných lístkov, cestovného, kontrola cestovných lístkov**

1. Cestovný lístok je potvrdením o uzatvorení zmluvy o preprave osôb a o zaplatení cestovného. Cestovný lístok v papierovej podobe obsahuje obchodné meno Dopravcu, jeho identifikačné číslo a daňové identifikačné číslo, druh cestovného lístka, čas jeho platnosti, prevádzkový rozsah a sumu zaplateného cestovného.
2. Cestovné lístky sú jednorazové a časovo obmedzené.
3. Cestovné lístky na jednotlivú cestu vydáva Dopravca za obyčajné a osobitné cestovné.
4. Skupiny cestujúcich, ktoré sú oprávnené cestovať za osobitné cestovné, bližšie určuje tarifa. Cestujúci je povinný preukázať nárok na osobitné cestovné spôsobom určeným v príslušnej tarife.
5. Cestovný lístok môže byť zakúpený aj elektronicky, v prípade, že to umožňujú technické možnosti Dopravcu. Typy cestovných lístkov a výšku cestovného určuje tarifa.
6. Jednorazový cestovný lístok oprávňuje cestujúceho na prepravu na jednej ceste z nástupnej do výstupnej zastávky. Jednorazový cestovný lístok, vydaný bez uvedenia mena, je po nastúpení do autobusu neprenosný. Cestujúci nie je oprávnený po nastúpení do autobusu odovzdať tento cestovný lístok inej osobe. Ak bol cestovný lístok vydaný na meno, môže tento použiť iná osoba len s výslovným súhlasom Dopravcu alebo oprávneného zamestnanca Dopravcu.
7. Cestujúci je povinný presvedčiť sa pri preberaní cestovného lístka, či mu bol vydaný podľa jeho údajov, najmä či zaplatené cestovné zodpovedá cene vyznačenej na cestovnom lístku; na neskoršiu reklamáciu Cestujúceho Dopravca neprihliada.
8. Cestujúci je sám zodpovedný za stratu alebo poškodenie cestovného lístka, Dopravca neposkytuje náhradu za stratené alebo poškodené cestovné lístky, ktoré sú nepoužiteľné.
9. Kontrolu úhrady cestovného má právo vykonávať oprávnený zamestnanec Dopravcu - vodič autobusu alebo iná oprávnená osoba – revízor, ktorý sa preukazuje identifikačným preukazom alebo odznakom.
10. Cestujúci je povinný na vyzvanie oprávneného pracovníka Dopravcu, alebo aj inej oprávnenej osoby (osoby poverené vykonávaním odborného dozoru) kedykoľvek počas prepravy a pri vystupovaní z autobusu, preukázať sa platným cestovným lístkom a určeným preukazom pri overení nároku na osobitné cestovné, v prípade potreby ich poskytnúť Dopravcovi na výmenu za náhradný cestovný lístok.
11. Cestujúci, ktorý sa na vyzvanie oprávneného pracovníka Dopravcu nepreukáže platným cestovným lístkom alebo nepreukáže nárok na osobitné cestovné, je povinný zaplatiť Dopravcovi základné cestovné z východiskovej zastávky kontrolovaného spoja do cieľovej zastávky a sankčnú úhradu za cestovanie bez platného cestovného lístka určenej v tarife.
12. Ak cestujúci nezaplatí požadované cestovné a sankčnú úhradu oprávnenému zamestnancovi Dopravcu priamo v autobuse, cestujúci je povinný oprávnenému zamestnancovi Dopravcu oznámiť a preukázať svoje osobné údaje, potrebné na vymáhanie cestovného a úhrady. Dokladom na preukázanie osobných údajov je výlučne preukaz totožnosti, pas alebo preukaz povolenia k pobytu cudzinca. Ak sa cestujúci nemôže alebo nechce preukázať svoje osobné údaje, je povinný strpieť potrebné úkony spojené s privolaním polície a zistením jeho totožnosti.
13. Dopravca je oprávnený požadovať od cestujúceho tieto osobné údaje, potrebné na vymáhanie cestovného a sankčnej úhrady za cestovanie bez platného cestovného lístka: meno a priezvisko, dátum narodenia, adresa trvalého bydliska, číslo preukazu totožnosti, cestovného pasu, prípadne iného dokladu totožnosti, v prípade neplnoletého cestujúceho aj osobné údaje v danom rozsahu zákonného zástupcu cestujúceho.

**Článok 12**

**Preprava batožiny**

* + - 1. Cestujúci má právo na prepravu príručnej batožiny a v prípade, že to umožňujú kapacitné a prevádzkové podmienky, aj na prepravu cestovnej batožiny a živých spoločenských zvierat.
      2. Ak má cestujúci batožinu, prepravuje ju Dopravca buď spoločne s cestujúcim a pod jeho dohľadom alebo oddelene, a to za podmienok ustanovených týmto prepravným poriadkom, tarifou, prípadne cestovným poriadkom.
      3. Príručnú batožinu prepravuje Dopravca spoločne s cestujúcim a na jeho zodpovednosť, ktorý je oprávnený prepravovať v autobuse najviac 2 kusy príručnej batožiny, ak vodič neurčí inak. Vzhľadom na to, že príručná batožina je po celú dobu prepravy prepravovaná spolu s cestujúcim, Dopravca nezodpovedá za jej stratu, poškodenie alebo odcudzenie, ibaže by poškodenie bolo spôsobené okolnosťami, ktoré majú pôvod v prevádzke. Príručná batožina sa prepravuje spoločne s cestujúcim a pod jeho dohľadom v odkladacom priestore nad sedadlom.
      4. Príručnou batožinou je:

1. vec, ktorú možno ľahko, rýchle a bezpečne naložiť a umiestniť v autobuse, ak neohrozuje bezpečnosť a zdravie ostatných cestujúcich, a plynulosť prepravy,
2. detský kočík, ak je možné ho z kapacitných dôvodov ako príručnú batožinu prepravovať; ak to z kapacitných dôvodov nie je možné, prepravuje sa detský kočík ako cestovná batožina,
3. živé spoločenské zvieratá prepravované spolu s cestujúcim podľa podmienok uvedených v tomto článku,
   * + 1. Detský kočík je možné prepravovať len s vedomím vodiča. Prepravu viacerých detských kočíkov posúdi vodič autobusu.

### Výška úhrady za prepravu príručnej batožiny je určená v tarife. Dopravca je povinný vydať cestujúcemu doklad o zaplatení úhrady za prepravu príručnej batožiny.

### Cestovná batožina sa prepravuje oddelene od cestujúceho. Cestovná batožina je všetko, čo nie je príručnou batožinou a zároveň nie je vylúčené z prepravy. Za oddelenú prepravu sa považuje preprava batožín uložených na mieste určenom Dopravcom mimo priestoru autobusu, určeného na prepravu cestujúcich alebo v tomto priestore, ale na takom mieste, že cestujúci nemá možnosť na svoju batožinu dohliadať.

### Cestujúci má právo vziať so sebou ako batožinu veci, ktoré vzhľadom na ich objem, úpravu, dĺžku alebo váhu možno rýchlo a bez ťažkostí naložiť a umiestniť vo vozidle alebo v osobitnom priestore na batožiny.

### Ako batožinu môže cestujúci vziať so sebou drobné živé spoločenské zvieratá prepravované spolu s cestujúcim, pokiaľ tomu nebránia osobitné predpisy, ak ich preprava nespôsobuje nepohodlie ostatných cestujúcich, neohrozuje ich zdravie alebo bezpečnosť a nemá vplyv na bezpečnosť a plynulosť prepravy. Živé spoločenské zvieratá sa môžu prepravovať zásadne len v uzavretých klietkach, košoch alebo iných vhodných schránkach s nepriepustným dnom. Pre prepravu schránok so živými spoločenskými zvieratami platia ustanovenia o preprave batožín.

### Bez schránky je možné prepravovať psa, ktorý má bezpečný náhubok a drží sa na krátkej vôdzke. V jednom autobuse sa smie prepravovať najviac jeden pes bez schránky. V čase dopravnej špičky alebo v prípade zaplnenia miest na sedenie môže byť preprava psa bez schránky odmietnutá. Ustanovenie tohto odseku s výnimkou prvej vety sa nevzťahuje na psov sprevádzajúcich zdravotne postihnuté osoby.

### Vodič autobusu určí, či sa batožina prepraví ako príručná batožina alebo ako cestovná batožina, mimo priestoru pre cestujúcich. Ak vodič určí ako miesto prepravy batožiny batožinový priestor, je cestujúci povinný upozorniť na osobitnú povahu batožiny, najmä na jej obsah a hodnotu, a ak vyžaduje, aby sa s ňou určitým spôsobom zaobchádzalo alebo aby sa ukladala v určitej polohe. Cestujúci nie je oprávnený prepravovať v cestovnej batožine peniaze, šperky a iné cennosti v hodnote vyššej ako 100,- Eur.

### Každú cestovnú batožinu vodič označí batožinovým lístkom. Ukladať a vyberať batožinu z batožinového priestoru môže len vodič, v prípade potreby s pomocou cestujúceho. Cestujúci je povinný pred vybratím batožiny z batožinového priestoru predložiť vodičovi platný batožinový lístok. Vodič je oprávnený vydať cestujúcemu batožinu iba na základe predloženého platného batožinového lístku. Po vydaní batožiny vodič batožinový lístok znehodnotí.

### Za prepravu batožiny je Cestujúci povinný zaplatiť dovozné vo výške určenej tarifou. Dopravca je povinný vydať Cestujúcemu doklad o zaplatení dovozného, ktorým je v prípade cestovnej batožiny batožinový lístok.

### Ak existuje podozrenie, že batožina nespĺňa podmienky stanovené týmto prepravným poriadkom alebo tarifou, je vodič autobusu oprávnený presvedčiť sa v prítomnosti Cestujúceho o obsahu batožiny. Ak Cestujúci odmietne preskúmanie batožiny alebo ak sa pri jej preskúmaní zistí, že je z prepravy vylúčená, cestujúci je povinný vylúčené veci z autobusu odstrániť. Ak cestujúci neposlúchne pokyn vodiča na odstránenie vecí, odstránenie batožiny zabezpečí vodič. V takomto prípade môže vodič vylúčiť z ďalšej cesty bez nároku na vrátenie zaplateného cestovného a dovozného.

### Dopravca zodpovedá za škodu, ktorá vznikla na cestovnej batožine prepravovanej oddelene od cestujúceho v čase od jej prevzatia do jej vydania po skončení prepravy cestujúceho. Ak bola škoda spôsobená cestujúcim, vadnosťou batožiny, jej obalu alebo balenia, osobitnou povahou batožiny alebo okolnosťou, ktorú Dopravca nemohol odvrátiť, alebo preto, že cestujúci neupozornil vodiča na potrebu osobitného nakladania s batožinou, Dopravca za škodu nezodpovedá. Rovnako Dopravca nezodpovedá za škodu, ktorá vznikla na opustenej batožine.

### Pri strate alebo zničení cestovnej batožiny prepravovanej oddelene od cestujúceho je Dopravca povinný nahradiť cenu, ktorú mala stratená alebo zničená batožina v čase, keď bola prevzatá na prepravu za základné dovozné, najviac však do výšky 300,- EUR za jeden kus batožiny. Okrem toho je povinný znášať dovozné, ktoré cestujúci zaplatil za stratenú alebo zničenú cestovnú batožinu.

### Z prepravy sú vylúčené:

1. veci, preprava ktorých je zakázaná právnymi predpismi,
2. nabité zbrane, s výnimkou strelných zbraní príslušníkov ozbrojených síl a polície, pre prepravu ktorých platia osobitné predpisy,
3. veci, ktoré môžu ohroziť bezpečnosť prevádzky alebo poškodiť, prípadne znečistiť cestujúcich alebo vozidlo, najmä pre nevhodný spôsob balenia,
4. veci, ktoré svojím zápachom, odpudzujúcim vzhľadom a pod. by mohli byť cestujúcim na ťarchu,
5. batožiny, celková váha ktorých presahuje 50 kg a
6. batožina, ktorej hodnota prevyšuje 500,- EUR.
   * + 1. Z prepravy sú vylúčene aj veci, ktorých preprava do zahraničia podlieha osobitným predpisom.

**Článok 13**

**Dopravné nehody a iné mimoriadne udalosti počas prepravy**

1. Členovia osádky autobusu, sú v prípade dopravnej nehody alebo požiaru autobusu, úrazu alebo náhleho ochorenia cestujúceho alebo inej mimoriadnej udalosti počas prepravy, pri ktorej sú ohrozené životy alebo zdravie cestujúcich, osádky autobusu alebo iných osôb povinní:
2. poskytnúť podľa svojich schopností a možností postihnutej osobe potrebnú prvú pomoc a bezodkladne privolať odbornú zdravotnícku pomoc,
3. urobiť vhodné opatrenia, aby mimoriadnou udalosťou nebola ohrozená bezpečnosť cestnej premávky,
4. urobiť potrebné opatrenia na záchranu osôb a majetku ohrozeného mimoriadnou udalosťou.
5. Cestujúci, ktorých život a zdravie nie je mimoriadnou udalosťou ohrozený, sú povinní pomáhať členom osádky vozidla pri konaní podľa ods. 1 tohto článku.
6. Ak cestujúci zistí, že je ohrozená bezpečnosť, život a zdravie cestujúcich, alebo sám utrpel úraz počas prepravy, či inú jemu spôsobenú škodu, je povinný to neodkladne oznámiť vodičovi.
7. Pri mimoriadnej udalosti je vodič povinný zastaviť autobus a vykonať opatrenia, aby nebola ohrozená bezpečnosť dopravy na mieste mimoriadnej udalosti.
8. Vodič je povinný nahlásiť mimoriadnu udalosť bezodkladne Dopravcovi podľa interných predpisov a poskytnúť nevyhnutnú pomoc cestujúcim, postarať sa o ich bezpečnosť, v prípade potreby zabezpečiť príjazd záchrannej zdravotnej služby a zotrvať na mieste do príchodu dopravného dispečera alebo iného oprávneného zástupcu Dopravcu.
9. Ak pri mimoriadnej udalosti došlo k úrazu, zraneniu, poškodeniu zdravia alebo usmrteniu osôb, k škode na autobuse alebo vybavení autobusu, resp. na inom majetku Dopravcu alebo Cestujúcich, je dotknutá osoba povinná poskytnúť Dopravcovi všetky údaje potrebné na riadne prešetrenie mimoriadnej udalosti.
10. Poškodený Cestujúci je povinný o vzniku a odhadovanej výške škody bezodkladne informovať vodiča autobusu a oznámiť mu údaje potrebné na prešetrenie vzniku škody, vrátane rozsahu škody a identifikačných údajov cestujúceho.
11. Cestujúci, ktorí utrpeli v dôsledku osobitnej povahy dopravy zranenie, majú nárok na náhradu spôsobenej škody na zdraví v súlade s ust. § 427 a nasl. Občianskeho zákonníka a zák. č. 437/2004 Z. z. o náhrade za bolesť a náhrade za sťaženie spoločenského uplatnenia (ďalej len **„zákon č. 437/2004“**).
12. V prípade nehody v dôsledku prevádzky autobusu Dopravca zabezpečí primeranú a náležitú pomoc v súvislosti s okamžitými praktickými potrebami cestujúcich po nehode. Takáto pomoc zahŕňa v prípade potreby ubytovanie, jedlo, oblečenie, dopravu a uľahčenie prvej pomoci. Poskytnutie akejkoľvek pomoci sa nepovažuje za uznanie zodpovednosti.

**Článok 13**

**Uplatnenie práv a reklamácie**

1. Cestujúci uplatňuje u Dopravcu práva a nároky vyplývajúce z tohto prepravného poriadku bez zbytočného odkladu; ak sa práva neuplatnili najneskôr do troch mesiacov odo dňa, kedy mal uplatňovaný nárok vzniknúť, zaniknú. To neplatí v prípade nárokov na náhradu škody na batožine cestujúcich, ktoré môže cestujúci uplatniť u Dopravcu najneskôr do šiestich mesiacov od vzniku škody a v prípade nárokov na náhradu škody na zdraví, ktoré môže cestujúci uplatniť priamo na súde v premlčacej dobe podľa príslušných ustanovení Občianskeho zákonníka.
2. Cestujúci je povinný uplatniť svoje práva a nároky písomnou reklamáciou, v ktorej presne a jasne vymedzí, ktoré jeho práva boli akým spôsobom dotknuté a akú kompenzáciu požaduje a zároveň vznik svojich nárokov primerane odôvodní. Cestujúci je oprávnený doručiť Dopravcovi reklamáciu poštou na adresu jeho sídla alebo osobne na obchodné miesto Dopravcu. Ak sa reklamácia týka služieb vodiča autobusu pri vykonávaní prepravy, je cestujúci oprávnený podať reklamáciu aj priamo u dotknutého vodiča. Ak si cestujúci zakúpil cestovný lístok prostredníctvom sprostredkovateľa, je oprávnený podať reklamáciu aj v mieste sídla sprostredkovateľa, u ktorého si cestovný lístok zakúpil.
3. Ak cestujúci podáva reklamáciu ústnou formou, spíše oprávnený zamestnanec Dopravcu o podaní reklamácie zápisnicu, ktorú je reklamujúci cestujúci povinný podpísať.
4. Ak reklamácia nemá náležitosti uvedené v 2. tohto článku, Dopravca vyzve reklamujúceho cestujúceho na jej doplnenie v lehote nie kratšej ako 7 pracovných dní. Ak reklamujúci cestujúci v určenej lehote reklamáciu doplní, platí, že bola podaná včas. Ak cestujúci reklamáciu v určenej lehote nedoplní a z podanej reklamácie nevyplýva dôvod na uznanie nárokov reklamujúceho, Dopravca reklamáciu odmietne.
5. Dopravca je povinný najneskôr do 1 mesiaca od prijatia reklamácie informovať reklamujúceho cestujúceho o tom, či je reklamácia opodstatnená, odmietnutá alebo sa stále vybavuje. Oznámenie o konečnom vybavení reklamácie musí Dopravca doručiť reklamujúcemu cestujúcemu najneskôr do 3 mesiacov od prijatia reklamácie.
6. Škodu, vzniknutú cestujúcemu pri pravidelnej preprave osôb tým, že preprava nebola vykonaná včas (meškanie zavinené Dopravcom dlhšie ako 60 minút), resp. tým, že sa neuskutočnila, je Dopravca pri splnení podmienok uvedených v ods. 1 až 5 tohto článku povinný nahradiť, najviac však do výšky cestovného zaplateného Dopravcovi (§763, ods. 1 a 3 Občianskeho zákonníka).
7. Dopravca vráti zaplatené cestovné, alebo jeho časť za nevyužitý lístok pre jednotlivú jazdu v prípade prerušenia spoja z prevádzkových dôvodov a v prípade meškania spoja zavineného Dopravcom dlhšie ako 60 minút.
8. Ak sa za vrátený cestovný lístok zasiela poštou, Dopravca má právo zraziť si náklady na poštovné. Pri nevyužití alebo len čiastočnom využití cestovného lístka z viny Dopravcu sa storno poplatok a náklady na poštovné cestujúcim neúčtujú.

**Oddiel IV**

**Záverečné ustanovenia**

**Článok 14**

**Straty a nálezy**

1. Veci, ktoré sa nájdu po odchode všetkých cestujúcich vo vozidle a opustenú batožinu odovzdá vodič alebo iný člen osádky príslušnému zamestnancovi v sídle Dopravcu.
2. Ak sa cestujúci, ktorý nález stratil alebo zabudol vo vozidle, prihlási u vodiča a nie sú pochybnosti o pravdivosti jeho tvrdenia (správne popíše nález alebo obsah nálezu), vodič je povinný mu nález vydať s podmienkou, že cestujúci sa preukáže osobnými údajmi (napr. občiansky preukaz, cestovný pas, vodičský preukaz a pod.
3. Ak je medzi nájdenými vecami občiansky preukaz alebo cestovný pas, a cestujúci sa oň neprihlási, Dopravca je povinný zabezpečiť jeho bezodkladné odovzdanie najbližšiemu policajnému útvaru oproti potvrdeniu.
4. Stratené a nájdené veci podľa povahy sú uskladňované počas po dobu 30 dní. Ak si osoba - vlastník veci nevyzdvihne ani do 30 dní odo dňa, kedy boli nájdené, odovzdá ich Dopravca príslušnému miestnemu orgánu štátnej správy postupom podľa § 135 ods.1 Občianskeho zákonníka.

**Článok 15**

**Zverejnenie prepravného poriadku a jeho platnosť**

1. Podľa zákona č. 56/2012 Z. z. o cestnej doprave Dopravca zverejnil tento prepravný poriadok na svojom webovom sídle ([www.(.).sk](http://www.(.).sk)) a je k dispozícií aj v sídle Dopravcu.

1. Tento prepravný poriadok je platný od (.).
2. Podľa zákona č. 56/2012 Z. z. o cestnej doprave zverejnený prepravný poriadok je súčasťou návrhu Dopravcu na uzavretie prepravnej zmluvy a po jej uzatvorení je jeho obsah súčasťou zmluvných práv a povinností účastníkov zmluvy.
3. Tento prepravný poriadok sa považuje za súčasť návrhu na uzavretie zmluvy o preprave osôb.

**Článok 16**

**Zmeny v prepravnom poriadku**

1. Všetky zmeny a doplnky prepravného poriadku sú platné dňom ich zverejnenia a sprístupnenia na webovom sídle Dopravcu.
2. Ak bude prepravný poriadok podstatne zmenený alebo podstatne doplnený, Dopravca zabezpečí jeho zverejnenie a sprístupnenie v úplnom znení.
3. Platné zákonné ustanovenia Občianskeho zákonníka, Obchodného zákonníka a Zákona o cestnej doprave týmto prepravným poriadkom nie sú dotknuté.

V XXXXX, dňa (.)

Meno a priezvisko štatutárneho zástupcu: **Miroslav Nový**

konateľ

.......................................................... podpis